กองทัพเรือ จัดตั้งศูนย์ช่วยเหลือผู้ประสบภัยทางน้ำ เนื่องในวันลอยกระทง ประจำปี 2562 ใน 3 จุดใหญ่
กองทัพเรือ จัดตั้งศูนย์ช่วยเหลือผู้ประสบภัยทางน้ำ เนื่องในวันลอยกระทง ประจำปี 2562 ใน 3 จุดใหญ่ พลเรือเอก ลือชัย รุดดิษฐ์ ผู้บัญชาการทหารเรือ มอบหมายให้พลเรือเอก สิทธิพร มาศเกษม เสนาธิการทหารเรือ เป็นประธานเปิดศูนย์ช่วยเหลือผู้ประสบภัยทางน้ำ เนื่องในวันลอยกระทง ประจำปี 2562 ในวันที่ 11 พฤศจิกายนนี้ บริเวณลานอเนกประสงค์ หมวดเรือที่ 3 กองเรือลำน้ำ กองเรือยุทธการ ถนนอรุณอมรินทร์ เขตบางกอกน้อย กรุงเทพมหานคร กองทัพเรือ โดยกองเรือลำน้ำ กองเรือยุทธการ จัดตั้งศูนย์ช่วยเหลือผู้ประสบภัยทางน้ำฯ ขึ้น เพื่อให้ความช่วยเหลือประชาชนที่ประสบภัยทางน้ำในแม่น้ำเจ้าพระยา ด้วยการลาดตระเวนเฝ้าระวังในพื้นที่รับผิดชอบ โดยเฉพาะบริเวณที่มีการจัดงานเทศกาลลอยกระทง สวนสาธารณะ รวมถึงท่าเรือที่มีประชาชนมาใช้บริการสัญจรทางน้ำ โดยประสานกับหน่วยงานอื่นๆ ของรัฐและเอกชน เพื่อให้การช่วยเหลือทันต่อเหตุการณ์ แบ่งเป็น 3 พื้นที่รับผิดชอบตามลำแม่น้ำเจ้าพระยา ประกอบด้วย พื้นที่ระหว่างสะพานสมเด็จพระปิ่นเกล้าถึงสะพานสมเด็จพระเจ้าตากสิน  พื้นที่ระหว่างท่าเรือบางนาถึงอำเภอพระประแดง จังหวัดสมุทรปราการ และพื้นที่ระหว่างโรงเรียนนายเรือถึงอู่ทหารเรือพระจุลจอมเกล้า โดยเริ่มปฏิบัติการตั้งแต่วันที่ 11 พฤศจิกายน 2562 เวลา 17.00 น. ถึงวันอังคารที่ 12 พฤศจิกายน 2562 เวลา 08.00 น.สำหรับกำลังพลและยุทโธปกรณ์ที่จัดเข้าร่วมในการปฏิบัติภารกิจครั้งนี้ มีกำลังพลประมาณ 140 นาย เรือเร็วตรวจการณ์ลำน้ำ เรือจู่โจมลำน้ำ เรือยางท้องแข็ง เรือยาง เรือพยาบาล และเจ็ทสกี รวม 34 ลำ พร้อมอุปกรณ์ช่วยชีวิต อุปกรณ์ช่วยคนตกน้ำ เช่น พวงชูชีพ เสื้อชูชีพ เชือกช่วยชีวิต ทั้งนี้สามารถแจ้งเหตุได้ที่สายด่วนศูนย์ปฏิบัติการกองทัพเรือ 1696 ได้ตลอด 24 ชั่วโมง